11. รายการระหว่างกัน

บริษัทไม่มีรายการระหว่างกันกับบุคคลที่อาจมีความขัดแย้งในปีที่ผ่านมา
รวมถึงไม่มีบุคคลที่อาจมีความขัดแย้งถือหุ้นในบริษัทย่อย หรือบริษัทร่วมรวมกันเกินกว่าร้อยละ 5
ของจำนวนหุ้นที่มีสิทธิออกเสียงของบริษัทดังกล่าว

บริษัทคงมีแต่รายการธุรกิจกับกิจการที่เกี่ยวข้องกัน
ซึ่งได้เปิดเผยข้อมูลไว้แล้วในหมายเหตุประกอบงบการเงินข้อ 7

รายละเอียดเพิ่มเติมเกี่ยวกับการทำรายการดังกล่าว
นอกเหนือจากที่ได้เปิดเผยไว้ในหมายเหตุประกอบงบการเงินมีดังนี้

  รายการค่าเช่าและค่าบริการกับบริษัทอื่น

ตามที่ในหมายเหตุประกอบงบการเงินได้แสดงค่าเช่าและค่าบริการไว้ จำนวน 18.5 ล้านบาท
เกิดจากบริษัทจำเป็นต้องมีสำนักงานในกรุงเทพฯ เพื่อใช้ในการประสานงานต่างๆ
จึงเช่าพื้นที่สำนักงานสาขากรุงเทพฯ ของกลุ่มบริษัท ได้แก่ บริษัทไทยยูเนี่ยน โฟรเซ่น โปรดักส์
จำกัด (มหาชน) บริษัท ไทยรวมสินพัฒนาอุตสาหกรรม จำกัด บริษัท สงขลาแคนนิ่ง จำกัด
(มหาชน) บริษัท ไทยยูเนี่ยน นำฮง จำกัด และบริษัท ธีร์ โฮลดิ้ง จำกัด
ที่อาคารเอสเอ็มทาวเวอร์ ถนนพหลโยธิน โดยทำสัญญาเช่ากับบริษัท จันศิริเรียลเอสเตท จำกัด
ซึ่งประกอบธุรกิจหลักคือ พัฒนาอสังหาริมทรัพย์ ได้แก่ สำนักงาน ที่อยู่อาศัยให้เช่า
โดยมีกรรมการของบริษัท คือ นายไกรสร จันศิริ เป็นกรรมการและถือหุ้นอยู่ในอัตราร้อยละ 13
ของทุนจดทะเบียนของบริษัทดังกล่าว ในอัตราค่าเช่า 200-230 บาทต่อตารางเมตรต่อเดือน
และค่าบริการ 190-220 บาทต่อตารางเมตรต่อเดือน ทั้งนี้
อัตราค่าเช่าค่าบริการดังกล่าวขึ้นอยู่กับชั้นของอาคารที่ต่างกัน แต่อย่างไรก็ตาม
อัตราดังกล่าวถือเป็นอัตราค่าเช่าตามราคาตลาดทั่วไป
และเป็นค่าเช่าเฉพาะพื้นที่เช่าที่กำหนดเท่านั้น ไม่รวมสาธารณูปโภคอื่นๆ โดยมีกำหนดระยะเวลา 3
ปี ซึ่งจะครบกำหนดในเดือนธันวาคม 2547 ยกเว้นบริษัท ธีร์ โฮลดิ้ง จำกัด
ได้หมดสัญญาแล้วในเดือนเมษายน 2546 แต่ไม่ได้ดำเนินการต่อสัญญาเนื่องจากย้ายที่ทำการใหม่

หากกรณีที่ครบกำหนดระยะเวลาการเช่า ผู้เช่ามีสิทธิขอต่ออายุสัญญาเช่าได้อีกคราวละ 3 ปี
โดยจะต้องแจ้งความประสงค์ให้ผู้ให้เช่าทราบล่วงหน้าก่อนครบกำหนดอายุสัญญาเช่าทุกครั้ง

  รายการเงินให้กู้ยืมระยะสั้นแก่บริษัทที่เกี่ยวข้องกัน

จากที่ผ่านมา บริษัท ไทยรวมสินพัฒนาอุตสาหกรรม จำกัด ได้ให้บริษัท ลัคกี้ ซูริมิ จำกัด
ซึ่งเป็นบริษัทที่ขายวัตถุดิบให้กับกลุ่มบริษัทมาเป็นระยะเวลานานและเป็นคู่ค้าที่ดีมาตลอด
กู้ยืมเงินเพื่อใช้เป็นเงินทุนหมุนเวียน โดยการออกตั๋วสัญญาใช้เงิน
และกำหนดอัตราดอกเบี้ยในอัตราร้อยละ 6.5
ซึ่งเป็นอัตราที่เหมาะสมและไม่ต่ำกว่าต้นทุนของเงินทุนที่กู้มา ทั้งนี้ บริษัท ลัคกี้ ซูริมิ จำกัด
ได้ชำระคืนเงินกู้ทั้งหมดแล้ว ในปี 2545

รายการเงินกู้ยืมระยะสั้นจากกรรมการ

ตามที่ปรากฏในงบการเงิน บริษัท เอเชี่ยนแปซิฟิคแคน จำกัด ได้กู้ยืมเงินจากนายเชง นิรุตตินานนท์
ซึ่งเป็นกรรมการของบริษัท เนื่องจากมีความจำเป็นต้องใช้เงินทุนหมุนเวียนระยะสั้น
และการติดต่อขอกู้ยืมจากสถาบันการเงินจะต้องดำเนินการตามขั้นตอนหลายขั้นตอน
และต้องใช้เวลาในการดำเนินการมาก ดังนั้น เพื่อความสะดวกและรวดเร็วในการบริหารงาน
กรรมการจึงได้ให้กู้ยืมเงินดังกล่าว โดยมีการออกตั๋วสัญญาใช้เงิน
และกำหนดอัตราดอกเบี้ยในอัตราร้อยละ 4.82 ซึ่งเป็นอัตราที่ไม่สูงกว่าการกู้ยืมจากสถาบันการเงิน

มาตรการ/ขั้นตอนการอนุมัติการทำรายการระหว่างกัน

กรณีการเช่าอาคารสำนักงาน

การเลือกที่ตั้งสำนักงาน ผู้บริหารจะต้องพิจารณาตามความจำเป็นและความสะดวกในการทำงาน
ทำเลที่ตั้งที่เหมาะสมตลอดจนอัตราค่าเช่าและเงื่อนไขต่างๆ ที่เหมาะสม
และนำเสนอต่อที่ประชุมคณะกรรมการเพื่อพิจารณาอนุมัติอีกครั้ง

กรณีเงินกู้ยืมระหว่างกัน

1.  บริษัทจะพิจารณาเบื้องต้นว่าผู้กู้เป็นบริษัทคู่ค้ากับบริษัทมาเป็นเวลานาน
    และมีความสัมพันธ์ทางการค้าที่ดี

2.  หากจำนวนเงินในการกู้ยืมมีมูลค่าเกินกว่า 30 ล้านบาท
    ให้นำเสนอต่อที่ประชุมคณะกรรมการเพื่อพิจารณาอนุมัติวงเงินให้กู้ยืม อัตราดอกเบี้ย
    และระยะเวลาการกู้ยืม ทั้งนี้จะต้องไม่นับเสียงของกรรมการผู้ซึ่งมีส่วนได้เสียในบริษัทนั้นๆ
    เช่น การมีกรรมการในบริษัทผู้ให้กู้เป็นผู้ถือหุ้นหรือผู้บริหารในบริษัทที่ขอกู้ยืมเงิน

นโยบายหรือแนวโน้มการทำรายการระหว่างกันในอนาคต

ขึ้นอยู่กับการพิจารณาตามขั้นตอนที่กล่าวไว้แล้วข้างต้น